สินเชื่อเอสเอ็มอีร้อน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
16 ส.ค. 2554

ไทยพาณิชย์ให้ลูกค้าผ่อนยาว15ปี กรุงไทยขีดเส้น7ปีดอกเบี้ยต่ำกว่า
โพสต์ทูเดย์ — ไทยพาณิชย์เปิดให้เอสเอ็มอีกู้นานสุดในระบบ 15 ปี เน้นเจาะรายย่อย ยอมรับผ่อนนานดอกเบี้ยบานใกล้เคียงเงินต้น
นายศิริชัย สมบัติศิริ รองผู้จัดการใหญ่ ธนาคารไทยพาณิชย์ เปิดเผยว่า ธนาคารออกสินเชื่อเอสเอ็มอีที่มียอดขายปีละ 1075 ล้านบาท ผ่อนนาน 15 ปี วงเงิน 1.5 เท่า ถือเป็นสินเชื่อผ่อนนานสุดในระบบที่ให้เฉลี่ย 67 ปี 
เนื่องจากขณะนี้ลูกค้าต้องการผ่อนชำระต่อเดือนน้อยลง เพื่อให้มีเงินทุนคงเหลือนำไปหมุนเวียนในด้านอื่นๆ แต่ก็ยอมรับว่าหากลูกค้าผ่อนนานถึง 15 ปี ดอกเบี้ยที่จ่ายให้กับธนาคารก็จะใกล้เคียงกับเงินต้น ซึ่งลูกค้าสามารถเลือกได้ว่าจะผ่อนนานสุด 15 ปี หรือน้อยกว่านี้ก็ได้ตามความต้องการ
อย่างไรก็ตาม มีเงื่อนไขว่าลูกค้าต้องผ่อนชำระเงินกู้ขั้นต่ำ 5 ปี จึงจะสามารถจ่ายหนี้คืนก่อนกำหนดได้ทั้งหมด
สำหรับดอกเบี้ยนั้นคิดในอัตราปกติ คือ ดอกเบี้ยเงินกู้ลูกค้ารายย่อยชั้นดี (เอ็มอาร์อาร์) บวกตามความเสี่ยงลูกค้าแต่ละราย
“เทียบกับเงินกู้นอกระบบแล้ว ดอกเบี้ยเราไม่แพงสำหรับลูกค้า” นายศิริชัย กล่าว
ปัจจุบันธนาคารมีส่วนแบ่งการตลาดสินเชื่อเอสเอ็มอีอยู่ในอันดับที่ 5 แต่ได้ตั้งเป้าอยู่ในอันดับ 3 ภายในปี 2556 โดยปีนี้มั่นใจว่าจะขยายสินเชื่อสุทธิ 1.5 หมื่นล้านบาท จากปัจจุบันขยายสินเชื่อไปแล้ว 1 หมื่นล้านบาท ทำให้ฐานสินเชื่อเอสเอ็มอีสิ้นปีนี้อยู่ที่ 1.5 แสนล้านบาท
นายไตรรงค์ บุตรากาศ ผู้ช่วยผู้จัดการใหญ่ ธนาคารไทยพาณิชย์ กล่าวว่า ปัจจุบันลูกค้าเอสเอ็มอีขนาดย่อมมีสินเชื่อรวม 2.1 หมื่นล้านบาท คิดเป็นสัดส่วน 20% ของฐานสินเชื่อเอสเอ็มอีรวม โดยตั้งเป้าเพิ่มสัดส่วนเป็น 30% ภายใน 12 ปี
นายเวทย์ นุชเจริญ ผู้ช่วยกรรมการผู้จัดการอาวุโส ธนาคารกรุงไทย กล่าวว่า สินเชื่อเอสเอ็มอีหนีไม่พ้นต้องแข่งขันด้านราคาอยู่แล้ว แต่ธนาคารจะเน้นความใกล้ชิดลูกค้า และให้พนักงานดูแลลงพื้นที่หาลูกค้าทุกวัน 
สำหรับการปล่อยสินเชื่อเอสเอ็มอีในปัจจุบันนานสุดประมาณ 7 ปี แต่ดอกเบี้ยที่คิดจะถูกกว่าธนาคารบางแห่ง ซึ่งปัจจุบันธนาคารคิดดอกเบี้ยลูกค้ารายใหญ่ชั้นดี (เอ็มแอลอาร์) ไม่ได้คิดดอกเบี้ยเอ็มอาร์อาร์
“ราคาเป็นหัวใจอย่างหนึ่ง แต่ไม่ใช่หลักสำคัญที่สุดของผู้ประกอบการเอสเอ็มอี ขณะนี้ธนาคารบางแห่งต้องยอมแบกรับต้นทุนให้กับลูกค้า จากการนำเสนอราคาที่ต่ำ” นายเวทย์ กล่าว
ก่อนหน้านี้ ธนาคารกสิกรไทยได้เปิดตัวสินเชื่อ “SME...ร้อยล้านก็กู้ได้” โดยให้เอสเอ็มอีกู้เงินเพื่อธุรกิจในประเทศและระหว่างประเทศได้สูงสุดถึง 100ล้านบาทอนุมัติเร็วภายใน 7 วัน โดยธนาคารตั้งเป้าหมายปล่อยสินเชื่อใหม่จากแคมเปญนี้ 5,000 ล้านบาท